Document ID: 32013R0230

KOMISIJAS ĪSTENOŠANAS REGULA (ES) Nr. 230/2013
(2013. gada 14. marts)
par noteiktu lopbarības piedevu, kas iekļautas aromatizējošo un ēstgribu rosinošo vielu grupā, izņemšanu no tirgus
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 10. panta 5. punktu,
tā kā:
(1)
Regulā (EK) Nr. 1831/2003 ir noteikts, ka dzīvnieku ēdināšanā lietotām piedevām vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. pantā paredzēts, ka atkārtoti jānovērtē piedevas, kuru lietošana atļauta atbilstoši Padomes Direktīvai 70/524/EEK (2).
(2)
Pielikumā minētajām lopbarības piedevām ar Direktīvu 70/524/EEK tika piešķirta beztermiņa atļauja. Pēc tam saskaņā ar Regulas (EK) Nr. 1831/2003 10. panta 1. punktu minētās lopbarības piedevas kā esošus lopbarības līdzekļus iekļāva Kopienas lopbarības piedevu reģistrā.
(3)
Attiecībā uz pielikuma A daļā minēto lopbarības piedevu kā aromatizējošu un ēstgribu rosinošu vielu lietošanu netika iesniegti atļauju pieteikumi Regulas (EK) Nr. 1831/2003 10. panta 2. punktā noteiktajā termiņā saskaņā ar minētā punkta noteikumiem. Attiecībā uz pielikuma B daļā minēto lopbarības piedevu kā aromatizējošu un ēstgribu rosinošu vielu lietošanu dažām dzīvnieku sugām vai dzīvnieku sugu kategorijām, kurām attiecīgās lopbarības piedevas ir atļautas saskaņā ar Direktīvu 70/524/EEK, atļaujas pieteikumi noteiktajā termiņā netika iesniegti. Attiecībā uz pielikuma B daļā minētā saharīna un saharīna kalcija kā aromatizējošas un ēstgribu rosinošas vielas lietošanu vienīgajai dzīvnieku kategorijai, kurai attiecīgās lopbarības piedevas ir atļautas saskaņā ar Direktīvu 70/524/EEK, atļaujas pieteikumi noteiktajā termiņā netika iesniegti.
(4)
Pārredzamības nolūkā lopbarības piedevas, attiecībā uz kurām Regulas (EK) Nr. 1831/2003 10. panta 2. punktā noteiktajā laikposmā netika iesniegti atļaujas pieteikumi, Kopienas lopbarības piedevu reģistrā uzskaitīja atsevišķā daļā.
(5)
Tāpēc minētās lopbarības piedevas būtu jāizņem no tirgus, ciktāl tas attiecas uz šo piedevu kā aromatizējošu un ēstgribu rosinošu vielu lietošanu, izņemot attiecībā uz dzīvnieku sugām un kategorijām, par kurām iesniegti atļaujas pieteikumi. Šis pasākums neskar dažu iepriekš minēto piedevu lietošanu citām dzīvnieku sugām vai dzīvnieku sugu kategorijām vai lietošanu citās funkcionālajās grupās, attiecībā uz ko tās varētu būt atļautas.
(6)
Būtu lietderīgi noteikt pārejas periodu, kura laikā ieinteresētās personas varētu izlietot esošos attiecīgo piedevu, premiksu, kombinētās lopbarības un barības sastāvdaļu krājumus, kas ražoti ar minētajām piedevām, ņemot vērā šīs piedevas saturošās lopbarības derīguma termiņu.
(7)
Pielikumā minēto produktu izņemšana no tirgus neskar atļauju piešķiršanu attiecībā uz tiem vai pasākuma pieņemšanu attiecībā uz to statusu saskaņā ar Regulu (EK) Nr. 1831/2003.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Izņemšana no tirgus
Pielikuma A daļā norādītās lopbarības piedevas, kas iekļautas “aromatizējošo un ēstgribu rosinošo vielu” grupā, izņem no tirgus.
Pielikuma B daļā norādītās lopbarības piedevas, kas ieļautas “aromatizējošo un ēstgribu rosinošo vielu” grupā, izņem no tirgus attiecībā uz konkrētām dzīvnieku sugām vai dzīvnieku sugu kategorijām, kas norādītas minētajā pielikuma daļā.
2. pants
Pārejas pasākumi
1. Līdz 2014. gada 10. aprīlim pielikuma A daļā minēto lopbarības piedevu esošos krājumus var turpināt laist tirgū un lietot kā lopbarības piedevas, kas iekļautas “aromatizējošo un ēstgribu rosinošo vielu” grupā.
2. Līdz 2014. gada 10. oktobrim var turpināt laist tirgū un lietot premiksus, kas ražoti ar 1. punktā minētajām piedevām.
3. Līdz 2015. gada 10. aprīlim var turpināt laist tirgū un lietot atbilstīgi Regulas (EK) Nr. 767/2009 prasībām marķētu kombinēto lopbarību un barības sastāvdaļas, kas ražotas ar 1. punktā minētajām piedevām vai 2. punktā minētajiem premiksiem, kamēr krājumi beidzas.
4. Pielikuma B daļā minētajām lopbarības piedevām piemēro 1., 2. un 3. punkta noteikumus attiecībā uz dzīvnieku sugām vai dzīvnieku sugu kategorijām, kas norādītas minētajā pielikuma daļā.
3. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 14. martā

Labels: 3
17
6